
Εισαγωγή
Η ατοπική δερματίτιδα (ΑΔ) είναι μια χρόνια, πολυπαραγοντική δερματική νόσος, η οποία συνδυάζει γενετική προδιάθεση, δυσλειτουργία του επιδερμικού φραγμού και απορρύθμιση του ανοσοποιητικού συστήματος (Schuler et al., 2024). Η κληρονομικότητα της νόσου εκτιμάται στο 70-80% ποσοστό που υποδηλώνει την ιδαίτερα σημαντική συμβολή των γενετικών παραγόντων στην εκδήλωσή της (Elmose & Thomsen, 2015). Μελέτες συσχέτισης σε επίπεδο ολόκληρου του μεταγραφώματος (TWAS) χρησιμοποιούνται για να ενοποιήσουν δεδομένα μελετών συσχέτισης ολόκληρου του γονιδιώματος (GWAS) με πληροφορίες για τη γενετική ρύθμιση της γονιδιακής έκφρασης με στόχο την ανάδειξη υποψήφιων γονιδίων που σχετίζονται με την νόσο αποκαλύπτοντας τη σύνθετη γενετική της αρχιτεκτονικη (Gusev et al., 2016). 

Μεθοδολογία
Για τη διεξαγωγή της TWAS, αξιοποιήθηκαν eQTL δεδομένα από τρείς διαφορετικούς ιστούς, καθώς και από την πιο πρόσφατη GWAS στην ΑΔ σε Ευρωπαίους. Αρχικά, πραγματοποιήθηκε τεχνική αξιολόγησης γονιδιακού ρίσκου (PRS), ενσωματώνοντας το OTTERS υπολογιστικό εργαλείο, ακολουθούμενα από μετα-αναλύσεις διαφορικής έκφρασης και δίκτυα συνέκφρασης γονιδίων για το χαρακτηρισμό του μεταγραφώματος της ΑΔ. Έπειτα διεξήχθη παροδική αποσιώπηση με μικρά παρεμβαλλόμενα RNA μόρια (siRNA).

Αποτελέσματα
Εντοπίστηκαν 176 ιστο-ειδικές συσχετίσεις από 126 γονίδια, 53 εκ των οποίων προηγουμένως μη συσχετιζόμενα. Τα γονίδια ρίσκου της TWAS βρέθηκαν εμπλουτισμένα σε μονοπάτια σηματοδότησης αλλεργικών αντιδράσεων (AQP7, AFF4), σε μηχανισμούς της φλεγμονής (TAPBPL) και ακεραιότητας του επιδερμικού φραγμού (ACER3). Η ενσωμάτωση δικτύων συνέκφρασης ανέδειξε 16 κομβικά γονίδια, μεταξύ των οποίων και το FOSL1. Η λειτουργική του αξιολόγηση σε κερατινοκύτταρα HaCaT, μέσω παροδικής αποσιώπησης με siRNA έδειξε αύξηση κατά 50% στην έκφραση των CLDN1 και FLG, γονιδίων άμεσα συσχετιζόμενων με την ΑΔ. Επιπλέον, η δοκιμή επούλωσης πληγής προκάλεσε μείωση κατά 50% στον ρυθμό μεταναστευτικότητας, αναδεικνύοντας τον καθοριστικό ρόλο του FOSL1 στην ακεραιότητα του επιδερμικού φραγμού και στην εκδήλωση του φαινοτύπου της ΑΔ.

Συμπεράσματα
Συνολικά, τα ευρήματα αυτά διευρύνουν την κατανόηση της μοριακής βάσης της νόσου, ταυτοποιώντας νέους γονιδιακούς παράγοντες που εμπλέκονται στην παθογένειά της  και αναδεικνύοντας δυνητικούς υποψήφιους στόχους για την ανάπτυξη μελλοντικών θεραπευτικών προσεγγίσεων.

